Završna evaluacija projekta mobilnosti u okviru Erasmus akreditacije Mješovite industrijsko-obrtničke škole

Mješovita industrijsko-obrtnička škola je strukovna škola iz Karlovca koja aktivno sudjeluje u programima EU od 2009. godine. Od 2023. godine školi je odobrena Erasmus akreditacija. U školskoj godini 2023./2024. uspješno je provela projekt mobilnosti u kojem je ostvareno 23 mobilnosti učenika i 6 job shadowinga za nastavnike, čime su postignuti izvanredni rezultati u osobnom i stručnom razvoju svih sudionika.

Tako je četrnaest učenika boravilo u Sevilli. Ovi učenici, smjera građevinski i arhitektonski tehničari, imali su priliku usavršiti svoje vještine u AutoCAD-u te raditi na projektima bioklimatskih kuća. Dora, učenica trećeg razreda, istaknula je: "Sevilla je predivan grad, a mentorstvo koje sam dobila tijekom prakse pomoglo mi je da naučim nove stvari i prilagodim se novim okruženjima." U češkom Havirovu je pet učenika kozmetičara i pedikera unaprijedilo svoje vještine u njezi lica, aparaturnoj mikromasaži i tretmanima laserom. Stručnu praksu obavljali su u Srednjoj školi u Havirovu. Tajana, jedna od sudionica, izjavila je: "Naučila sam nove tehnike u njezi lica i po prvi puta radila s aparaturnom mikromasažom i laserom." U Subotici su četiri učenika, rukovatelji samohodnim građevinskim strojevima i fotografi stekli dragocjeno iskustvo na terenu. Škola domaćin je bila Politehnička škola iz Subotice. Luka, jedan od učenika, istaknuo je kako je naučio održavati i koristiti bager i valjak te kako se radi asfalt od početka do kraja.

Na job shadowingu je sudjelovalo šest nastavnica koje su pratile rad svojih kolega u Srednjoj školi u češkom Havirovu, u Bildungszentrum Nürnberg, te u Berufliche Schule Nürnberg u Njemačkoj. Marina, koja je boravila u kozmetičkom praktikumu u Havirovu, opisala je svoje iskustvo: "Vidjela sam nove metode rada koje ću moći primijeniti u našem školskom praktikumu."

Za što kvalitetnije planiranje i provedbu mobilnosti, te uspješnu realizaciju projektnih ciljeva pobrinule su se ravnateljica Snježana Erdeljac i koordinatorica projekta Mirjana Kovačić koje su obavile pripremne posjete u Sevilli i Berufliche Schule für Baugewerbe u Beču, gdje su dogovarale mobilnosti učenika i mogućnosti job shadowinga u budućim projektima mobilnosti.

Projekt mobilnosti proveden u okviru Erasmus+ programa bio je izuzetno uspješan i koristan za sve sudionike. Postignuti su izvrsni rezultati i pružene su vrijedne prilike za osobni i stručni razvoj. Iskustva i znanja stečena kroz ovaj projekt obogatit će buduće karijere učenika i nastavnika te unaprijediti kvalitetu obrazovanja u školi. Erasmus+ projekt pokazao je važnost međunarodne suradnje i kontinuiranog učenja i postavio temelje za buduće uspješne projekte.

Mirjana Kovačić, prof.